CELEX: C2006/036/69
Language: el
Date: 2006-02-11 00:00:00
Title: Υπόθεση T-411/05: Προσφυγή της  18ης Νοεμβρίου 2005  — Gerolf Annemans κατά Επιτροπής

11.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 36/32
            
         Προσφυγή της 18ης Νοεμβρίου 2005 — Gerolf Annemans κατά Επιτροπής
   (Υπόθεση T-411/05)
   (2006/C 36/69)
   Γλώσσα διαδικασίας: η ολλανδική
   Διάδικοι
   
      Προσφεύγων: Gerolf Annemans (εκπρόσωπος: C. Symons, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   
               —
            
            
               Ο προσφεύγων ζητεί από το Πρωτοδικείο να ακυρώσει κατά το άρθρο 231, πρώτο εδάφιο, ΕΚ την υπό στοιχεία COMP/39.225 απόφαση της Ευρωπαϊκής Επιτροπής της 5ης Σεπτεμβρίου 2005.
            
         Λόγοι ακυρώσεως και κύρια επιχειρήματα
   Ο προσφεύγων εκθέτει ότι υπέβαλε στην Επιτροπή καταγγελία κατά της Belgacom και της Telenet λόγω παραβάσεως των άρθρων 81 ΕΚ και 82 ΕΚ στην αγορά της ευρέος φάσματος συνδέσεως των τελικών χρηστών με το Διαδίκτυο.
   Η Επιτροπή γνωστοποίησε συναφώς στον προσφεύγοντα ότι προς το παρόν, υπό το φως των πραγματικών περιστατικών που κατήγγειλε ο προσφεύγων, δεν βλέπει τον λόγο να προβεί σε περαιτέρω έρευνα και ότι η άποψή της, η οποία στηρίζεται στα πληροφοριακά στοιχεία που διαθέτουν οι υπηρεσίες της, είναι προσωρινή εν αναμονή των πρόσθετων στοιχείων που ο προσφεύγων ενδέχεται να επιθυμεί να διαβιβάσει.
   Ο προσφεύγων ισχυρίζεται πρώτον ότι δεν είναι έργο του καταγγέλοντος να αναζητήσει αποδείξεις για την καταγγελία του, αλλά ότι τούτο πρέπει να γίνει από την ίδια την Επιτροπή βάσει των ουσιωδών υπονοιών του καταγγέλοντος.
   Κατά τον προσφεύγοντα, η δήλωση της Επιτροπής ότι οι προσφέροντες υπηρεσίες συχνά καθορίζουν τις τιμές τους σε συνάρτηση με τις τιμές του έχοντος ηγετική θέση στην αγορά δεν διασαφηνίζει επαρκώς το ζήτημα αν η σχεδόν ανύπαρκτη διαφορά μεταξύ των σχετικών με το Διαδίκτυο τιμών της Belgacom και της Telenet είναι το αποτέλεσμα απλώς και μόνον συμπτώσεως εντός της ελεύθερης αγοράς ή είναι το αποτέλεσμα παραβάσεως του άρθρου 81 ΕΚ.
   Ο προσφεύγων προβάλλει επίσης ότι αυτές καθ' εαυτές οι υψηλότερες τιμές στο Βέλγιο, τις οποίες ο ίδιος κατήγγειλε με την καταγγελία του, όντως δεν αποδεικνύουν ότι παραβιάστηκε το άρθρο 82 ΕΚ, αλλά δεν αποδεικνύουν ούτε ότι δεν έλαβε χώρα καμία παράβαση. Έτσι, η Επιτροπή δεν μπορούσε να απαλλάξει τις επιχειρήσεις που καταγγέλθηκαν για παραβάσεις του άρθρου 82 ΕΚ.
   Ο προσφεύγων εκθέτει περαιτέρω ότι η Επιτροπή κακώς έχει αμφιβολίες ως προς το αν η Belgacom και η Telenet έχουν δεσπόζουσα θέση στη βελγική αγορά. Ο προσφεύγων σημειώνει εν προκειμένω ότι και οι δύο επιχειρήσεις αυτές εφαρμόζουν περίπου τις ίδιες υψηλές τιμές και μοιράζονται μεταξύ τους σχεδόν το 90 % της βελγικής αγοράς των ευρέος φάσματος συνδέσεων με το Διαδίκτυο. Ο προσφεύγων θεωρεί επίσης ότι κανένα συμπέρασμα δεν μπορεί να συναχθεί από το γεγονός ότι στην αγορά υπάρχουν ανταγωνιστικές και φθηνότερες συνδέσεις με το Διαδίκτυο οι οποίες έχουν μικρότερη ταχύτητα μεταφορτώσεως (download). Κατά τον προσφεύγοντα, η Επιτροπή αντιφάσκει όταν ισχυρίζεται από τη μια πλευρά ότι ο βελγικός φορέας Belgisch Instituut voor Postdiensten en Telecommunicatie (BIPTA) εξασφαλίζει τον ανταγωνισμό και από την άλλη πλευρά ότι ο φορέας αυτός τώρα ερευνά αν ο ανταγωνισμός όντως είναι καλά εξασφαλισμένος στη βελγική αγορά.
   Τέλος, ο προσφεύγων ισχυρίζεται ότι η Επιτροπή δεν στήριξε το γιατί υφίσταται ανεπαρκές κοινοτικό συμφέρον.